b'\n_START_ARTICLE_\nFrigj\xc3\xb8ringsteologi\n_START_SECTION_\nPraksis\n_START_PARAGRAPH_\nFrigj\xc3\xb8ringsteologiens b\xc3\xa6rebjelke er det konkrete engasjement, som ble utformet gjennom diskusjon og utvikling i sogner\xc3\xa5dene, og p\xc3\xa5 grunnplanet blant de fattige og undertrykte. Retningen kan derfor omtales som mer praksisorientert enn teoretisk fundert, og skiller seg p\xc3\xa5 dette omr\xc3\xa5de fra den etablerte europeiske kristendommen.\n_START_SECTION_\nMotstand\n_START_PARAGRAPH_\nFrigj\xc3\xb8ringsteologien har gjentatte ganger blitt utsatt for kritikk, blant annet fra Vatikanet. Kritikken har g\xc3\xa5tt ut p\xc3\xa5 at retningen er marxistisk inspirert og altfor revolusjon\xc3\xa6r.\n_START_SECTION_\nPolitisk motstand\n_START_PARAGRAPH_\nCIA st\xc3\xb8ttet en periode pinsevenner og protestantiske misjon\xc3\xa6rer i et fors\xc3\xb8k p\xc3\xa5 \xc3\xa5 begrense fremveksten av katolisisme og frigj\xc3\xb8ringsteologi i latinamerika. Rapporten "NSSM 200" fra 1969 hevdet at befolkningsvekst i fattige land var en sikkerhetstrussel for USA, og motstand mot abort gjorde dermed katolisisime til en trussel. Samtidig hevdet en rekke frigj\xc3\xb8ringsteologer, ogs\xc3\xa5 katolske, at marxisme og kristendom h\xc3\xb8rte sammen, og ble ansett som en enda st\xc3\xb8rre trussel. Ronald Reagan iverksatte enkelte av strategiene i NSSM 200-rapporten, og gikk til ideologisk kamp mot frigj\xc3\xb8ringsteologien ved \xc3\xa5 st\xc3\xb8tte anti-marxister inkludert katolikker.\n_START_SECTION_\nTeologisk motstand\n_START_PARAGRAPH_\nMange katolske teologer var kritiske til frigj\xc3\xb8ringsteologi, blant andre biskop Hengsbach, kardinal Rossi og kardinal Ratzinger (senere pave Benedict XVI). Kardinal Ratzinger hevdet at frigj\xc3\xb8ringsteologi var en trussel mot troen, men at misforst\xc3\xa5elser ikke overlever uten \xc3\xa5 inneholde et fr\xc3\xb8 av sannhet._NEWLINE_I 1984 utga kardinal Ratzinger skriftet \xe2\x80\x9dInstruksjon vedr\xc3\xb8rende noen aspekter ved frigj\xc3\xb8ringsteologien\xe2\x80\x9d, der bevegelsen og s\xc3\xa6rlig den brasilianske fransiskanermunken Leonardo Boff ble klandret for \xc3\xa5 v\xc3\xa6re marxistisk, med den f\xc3\xb8lge at Boff ble p\xc3\xa5lagt ett \xc3\xa5rs taushet i 1985._NEWLINE_Vatikanets ford\xc3\xb8mmelse har likevel ikke v\xc3\xa6rt entydig. Pave Johannes Paul II utnevnte i 1985 en annen frigj\xc3\xb8ringsteolog, den ecuadorianske biskopen Leonidas Proa\xc3\xb1o til \xe2\x80\x9dindianerbiskop\xe2\x80\x9d for hele Latin-Amerika, og bes\xc3\xb8kte etter dette Latin-Amerika flere ganger. I slike sammenhenger snakket han varmt om gjeldssanering for de fattigeste landene. Paven skrev i 1986 at frigj\xc3\xb8ringsteologi var "ikke bare i tide, men nyttig og n\xc3\xb8dvendig"._NEWLINE_500-\xc3\xa5rsmarkeringen for Columbus\' ilandstigning p\xc3\xa5 Bahamas ble markert i 1992 av pave Johannes Paul II utenfor Santo Domingo. Liberale katolikker kritiserte paven for \xc3\xa5 fokusere p\xc3\xa5 kirkens \xc3\xa5ndelige rolle, og mindre p\xc3\xa5 sosial urett og frigj\xc3\xb8ringsteologi enn ved tidligere bes\xc3\xb8k._NEWLINE_I 2018 takket pave Frans Gustavo Gutierrez for hans "utfordring til alles samvittighet" som kom gjennom frigj\xc3\xb8ringsteologien.'